Къуршым щыIэ хьэщIэщ нэхъыфI дыдэ
Iуащхьэмахуэ щIыналъэм и администрацэм и пресс-IуэхущIапIэм и унафэщI Тарим Алисэ хъыбар къызэрыдигъэщIамкIэ, Winter Congress 2017 онлайнымкIэ Урысей псом Iэ зэрыщаIэтам кърикIуахэм япкъ иткIэ, «Iуащхьэмахуэ зыгъэпсэхупIэ» АО-м «Урысейм и бгы-лыжэ курорт нэхъыфI» лIэужьыгъуэмкIэ «Спорт индустрием и пашэ» гран-при саугъэтыр къыщихьащ. «Iуащхьэмахуэ зыгъэпсэхупIэ» АО-м пщIэшхуэ къыхуащIащ икIи ар а зэпеуэм щытекIуауэ къалъытащ.
Спортым и щIымахуэ лIэужьыгъуэхэмкIэ, туризмэмкIэ, жыджэру загъэпсэхунымкIэ индустрием и XIII къэралхэм зэдай конгрессым, Мэзкуу щекIуэкIам, здыхэтым, ди республикэм икIахэм тыгъэ лъапIэхэр къащритыжащ УФ-м и Олимп комитетым и япэ вице-президент Поздняков Сергей.
«Iуащхьэмахуэ зыгъэпсэхупIэ» АО-м аргуэру текIуэныгъитI иджыблагъэ къихьащ. «Илъэсым цIэрыIуэ щыхъуа спорт объект» лIэужьыгъуэмкIэ нэхъыфIу къыщIэкIащ Азау хуейм щыIэ Сабий паркыр, лыжэкIэ къэжыхьын щIэзыдза балигъхэмрэ сабийхэмрэ зыщагъасэ «еджапIэ» нэхъыщхьэу мы гъэм къалъытар. «Къуршым щыIэ хьэщIэщ нэхъыфI» цIэ лъапIэр къыхуагъэфэщащ метр 4200-рэ и лъагагъыу Iуащхьэмахуэ зэрыдэкI лъагъуэхэм ящыщ зым кIэращIыхьа Липп Рус еблэгъапIэм. А зыращ альпинистхэм Интернетым и wi-fi зэпыщIэныгъэр къащыхуэгъэсэбэпу, псы хуаби щIыIи ягъуэтрэ нэгъуэщI Iуэхутхьэбзэхэри къыщыхуащIэу дуней псом тетыр.
«Спорт индустрием и пашэ» цIэ лъапIэр щыхьэт тохъуэ ди щIыналъэм и бгы-лыжэ IэнатIэм игъуэта зыужьыныгъэм, абы и зэфIэкIхэр къэрал псом къызэрыщалъытэм.
ХЬЭТЫКЪУЭ ЩауапцIэ.
